CELEX: 62016TN0063
Language: el
Date: 2016-02-15 00:00:00
Title: Υπόθεση T-63/16: Προσφυγή της 15ης Φεβρουαρίου 2016 — E-Control κατά ACER

2.5.2016   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 156/49
            
         Προσφυγή της 15ης Φεβρουαρίου 2016 — E-Control κατά ACER
   (Υπόθεση T-63/16)
   (2016/C 156/67)
   Γλώσσα διαδικασίας: η αγγλική
   
      Διάδικοι
   
   
      Προσφεύγουσα: Energie-Control Austria für die Regulierung der Elektrizitäts- und Erdgaswirtschaft (E-Control) (Βιέννη, Αυστρία) (εκπρόσωπος: F. Schuhmacher, δικηγόρος)
   
      Καθού: Οργανισμός Συνεργασίας των Ρυθμιστικών Αρχών Ενέργειας (ACER)
   
      Αιτήματα
   
   Η προσφεύγουσα ζητεί από το Γενικό Δικαστήριο:
   
               —
            
            
               Να ακυρώσει την απόφαση του τμήματος προσφυγών του ACER της 16ης Δεκεμβρίου 2015, στην υπόθεση A-001-2015· και
            
         
               —
            
            
               να καταδικάσει τον καθού στα δικαστικά έξοδα.
            
         
      Λόγοι και κύρια επιχειρήματα
   
   Προς στήριξη της προσφυγής της, η προσφεύγουσα προβάλλει τέσσερις λόγους.
   
               1.
            
            
               Ο πρώτος λόγος αντλείται από παράβαση ουσιώδους τύπου.
               Η παράβαση ουσιώδους τύπου αφορά τη διαδικασία για την έκδοση της προσβαλλόμενης αποφάσεως και, ειδικότερα, προσβολή του θεμελιώδους δικονομικού δικαιώματος της E-Control να αμφισβητήσει τη νομιμότητα της γνωμοδότησης του ACER υπ’ αριθ. 09/2015, της 23ης Σεπτεμβρίου 2015, όσον αφορά τη συμβατότητα των αποφάσεων των εθνικών ρυθμιστικών αρχών με τις οποίες εγκρίθηκαν οι μέθοδοι καθορισμού των διαμεταφερόμενων διασυνοριακών ροών στην κεντρική και ανατολική Ευρώπη με τον κανονισμό (EΚ) 714/2009 (1), καθώς και με τις κατευθυντήριες οδηγίες για τη διαχείριση και τον καταμερισμό της διαθέσιμης δυναμικότητας μεταφοράς ηλεκτρισμού των διασυνδέσεων μεταξύ εθνικών συστημάτων του παραρτήματος 1 του εν λόγω κανονισμού (στο εξής: γνωμοδότηση), όπως επίσης και προσβολή του δικαιώματος της E-Control να προβάλει τη νομική της άποψη.
            
         
               2.
            
            
               Ο δεύτερος λόγος αντλείται από πλάνη περί το δίκαιο στην οποία υπέπεσε το ACER κρίνοντας ότι η γνωμοδότηση δεν συνιστά απόφαση κατά την έννοια του άρθρου 19 του κανονισμού (ΕΚ) 713/2009 (2).
               Το τμήμα προσφυγών του ACER υπέπεσε σε πλάνη περί το δίκαιο κρίνοντας απαράδεκτη την προσφυγή της E-Control κατά της γνωμοδότησης της ACER διότι αυτή δεν συνιστά απόφαση κατά την έννοια του άρθρου 19 του κανονισμού (ΕΚ) 713/2009, στερώντας έτσι από την E-Control το δικαίωμα ασκήσεως ένδικων μέσων. Η γνωμοδότηση κατά της οποίας ασκήθηκε η προσφυγή συνιστά απόφαση κατά την έννοια του άρθρου 19 του κανονισμού (ΕΚ) 713/2009 διότι παράγει άμεσα έννομα αποτελέσματα έναντι της E-Control. Συνεπώς, υφίσταται δικαίωμα ασκήσεως ένδικων μέσων και το τμήμα προσφυγών έπρεπε να εξετάσει την προσφυγή της E-Control επί της ουσίας.
            
         
               3.
            
            
               Ο τρίτος λόγος αντλείται από έλλειψη πρόσφορης αιτιολογήσεως.
               Το τμήμα προσφυγών του ACER δεν παρέθεσε με την προσβαλλόμενη απόφαση πρόσφορη αιτιολογία, καθόσον η νομική εκτίμησή του περιορίζεται κατά βάση στη διαπίστωση ότι η γνωμοδότηση συνιστά ενδιάμεσο μέτρο και προπαρασκευαστικό στάδιο για πιθανές ενέργειες της Επιτροπής. Η προσβαλλόμενη απόφαση δεν στηρίχθηκε στα νομικά επιχειρήματα της E-Control και δεν παρέθεσε πρόσφορη αιτιολογία για τις (ενδεχομένως αντίθετες) απόψεις του τμήματος προσφυγών του ACER.
            
         
               4.
            
            
               Ο τέταρτος λόγος αντλείται από εσφαλμένη εφαρμογή των οικείων νομικών αρχών.
               Το τμήμα προσφυγών του ACER περιόρισε τη νομική του εκτίμηση επί της προσφυγής της E-Control στη διαπίστωση ότι η γνωμοδότηση του ACER συνιστά προσωρινό και ενδιάμεσο μέτρο που χρησιμεύει αποκλειστικά και μόνο ως προπαρασκευαστικό στάδιο για πιθανές μελλοντικές ενέργειες της Επιτροπής. Κατά την άποψη του τμήματος προσφυγών του ACER, η γνωμοδότηση δεν μπορεί, ως εκ τούτου, εφόσον αποτελεί ενδιάμεσο μέτρο, να προσβληθεί με προσφυγή. Αυτή η νομική άποψη δεν ευσταθεί. Η γνωμοδότηση αποτελεί ανεξάρτητη, οριστική και αυτοτελή πράξη οργανισμού της Ευρωπαϊκής Ένωσης και, ως εκ τούτου, κατά της πράξεως αυτής μπορεί να ασκηθεί προσφυγή ακυρώσεως, καθώς και προσφυγή βάσει του άρθρου 19 του κανονισμού (ΕΚ) 713/2009. Εάν το τμήμα προσφυγών εφάρμοζε ορθώς τις οικείες νομικές αρχές, θα έπρεπε να ακυρώσει τη γνωμοδότηση.
            
         
      (1)  Κανονισμός (ΕΚ) 714/2009 του Ευρωπαϊκού Κοινοβουλίου και του Συμβουλίου, της 13ης Ιουλίου 2009, σχετικά με τους όρους πρόσβασης στο δίκτυο για τις διασυνοριακές ανταλλαγές ηλεκτρικής ενεργείας και την κατάργηση του κανονισμού (ΕΚ) 1228/2003 (ΕΕ 2009, L 211, σ. 15).
   
      (2)  Κανονισμός (ΕΚ) 713/2009 του Ευρωπαϊκού Κοινοβουλίου και του Συμβουλίου, της 13ης Ιουλίου 2009, για την ίδρυση Οργανισμού Συνεργασίας των Ρυθμιστικών Αρχών Ενεργείας (ΕΕ 2009, L 211, σ. 1).